ml en sl en en en en en en en de en en en ml ml ml ml ml ml ml ml ml ml ml ml ml ml ml en ml en ml ml ml ml ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
പുറത്തീല്‍ ശൈഖിന്റെ സ്മരണയില്‍ | RISALA WEEKLY
To search in site, type your keyword and hit enter
Article · Articles · Issue · Issue 1203
കണ്ണൂരില്‍നിന്ന് സമീപപ്രദേശമായ എടക്കാട്ടേക്ക് നടക്കുകയായിരുന്നു ശൈഖ് അബ്ദുല്‍ ഖാദിര്‍ സാനി(റ)യും സംഘവും. വഴിമദ്ധ്യേ ഒരിടത്തെത്തിയപ്പോള്‍ ശൈഖ് തന്റെ വലതുകാല്‍ പൊക്കിപ്പിടിച്ച് അല്ലാഹുവേ കാക്കണേ എന്ന് മൂന്ന് വട്ടം പറയുന്നു. അല്‍പം കഴിഞ്ഞ് അല്‍ഹംദുലില്ലാഹ് എന്ന് മൂന്നുതവണ നാഥനെ സ്തുതിച്ചു. അതുകഴിഞ്ഞ് യാത്ര തുടര്‍ന്നു. ശൈഖിന്റെ ഈ അസാധാരണ പ്രവൃത്തികണ്ട സംഘാംഗങ്ങള്‍ എടക്കാട് പള്ളിയിലെത്തിയപ്പോള്‍ ശൈഖിനോട് ഇതേക്കുറിച്ച് ആരാഞ്ഞു. അതിപ്പോള്‍ ചോദിക്കരുത്. തല്‍കാലം മാറിനില്‍ക്കൂ… ഇതായിരുന്നു മറുപടി.
സംഭവത്തിലെ ജിജ്ഞാസ മനസ്സില്‍നിന്ന് വിട്ടുമാറാത്ത മുരീദുമാര്‍ കുറച്ച് ദിവസങ്ങള്‍ക്ക് ശേഷം വീണ്ടും അക്കാര്യം സൂചിപ്പിക്കുന്നു. തുടര്‍ന്ന് അവിടുന്ന് പറയുന്ന മറുപടി ഇങ്ങനെയാണ്: കണ്ണൂര്‍ ചിറക്കല്‍ രാജാവിന്റെ കപ്പല്‍ ചരക്കുമായി പോകുന്നതിനിടയില്‍ ഒഴുക്കിനിടയില്‍പെട്ട് താഴ്ഭാഗത്തെ പലക ഇളകി വെള്ളം ഉള്ളില്‍ കടന്ന് മുങ്ങുമെന്ന അവസ്ഥയിലെത്തി. അപ്പോഴാണ് കാലുയര്‍ത്തിയത്. ഇളകിക്കിടന്ന പലക യഥാസ്ഥാനത്തുറപ്പിക്കാനായിരുന്നു അത്. തത്ഫലമായി കപ്പലിലുള്ളവര്‍ സുരക്ഷിതരായി യാത്ര തുടര്‍ന്നു.
ഈ സംഭവം മുരീദ് വഴി നാടെങ്ങും പരന്നു. വിവരം ചിറക്കല്‍ തമ്പുരാന്റെ കാതിലുമെത്തി. ശൈഖിനെ നേരത്തെത്തന്നെ നന്നായി അറിയുന്ന രാജാവ് വാര്‍ത്തയറിഞ്ഞപ്പോള്‍ ഇതൊന്ന് അന്വേഷിക്കാമെന്ന് വെച്ചു. ഏതാനും ദിവസങ്ങള്‍ക്കു ശേഷം കപ്പല്‍ കണ്ണൂര്‍ തുറമുഖത്ത് എത്തിയിട്ടുണ്ടെന്നറിഞ്ഞ രാജാവ് കപ്പിത്താനെ കൊട്ടാരത്തിലേക്ക് വിളിപ്പിച്ച് സംഭവത്തെക്കുറിച്ചാരാഞ്ഞു. യാത്രാമധ്യേ ശക്തിയായ കാറ്റില്‍പെട്ട് കപ്പലിന്റെ പലകകള്‍ ഇളകുകയും മുങ്ങിപ്പോവുമെന്ന അവസ്ഥയിലെത്തുകയും ചെയ്തുവെന്നും ഉടനെ കപ്പലില്‍ ഒരു കാലിന്റെ ഭാഗം പ്രത്യക്ഷപ്പെട്ട് ഇളകിയ പലക യഥാസ്ഥാനത്ത് തന്നെ ഉറപ്പിച്ചുവെന്നും അങ്ങനെ ഞങ്ങള്‍ രക്ഷപ്പെട്ടെന്നും കപ്പിത്താന്‍ രാജാവിന് മറുപടി കൊടുത്തു. ശൈഖിനെ കൂടുതല്‍ അടുത്തറിഞ്ഞ സന്തോഷത്തിലായിക്കഴിഞ്ഞിരുന്നു രാജാവ്.
തിരുനബിയുടെ പ്രഥമ ശിഷ്യനും ഒന്നാം ഖലീഫയുമായ അബൂബക്കര്‍ സിദ്ദീഖ്(റ)ന്റെ പരമ്പരയില്‍പെട്ട പിതാവ് ശൈഖ് ഉസ്മാനില്‍നിന്നാണ് ശൈഖ് അബ്ദുല്‍ഖാദിര്‍ തങ്ങളുടെ ചരിത്രം ആരംഭിക്കുന്നത്. ഇറാഖിലെ ഹമദാന്‍ പ്രവിശ്യയിലെ സുല്‍ത്താന്മാരില്‍ പ്രധാനിയായിരുന്നു അദ്ദേഹം. എന്നാല്‍ തികഞ്ഞ ഭക്തനും ഭൗതിക വിരക്തനുമായ ശൈഖ് ഉസ്മാന്‍(റ) രാജഭരണം ഉപേക്ഷിക്കുകയും ഒരു യാത്രികനായി ലോകത്തെ വിവിധയിടങ്ങള്‍ ചുറ്റിസഞ്ചരിക്കുകയുമുണ്ടായി. അങ്ങനെ അഞ്ഞൂറോളം വര്‍ഷങ്ങള്‍ക്കുമുമ്പ് കേരളത്തിലെ വളപട്ടണത്തുമെത്തി. വളപട്ടണത്ത് താമസിക്കുന്നതിനിടെ ഇന്നത്തെ രാത്രിയില്‍ വിവാഹിതനായാല്‍ നിങ്ങള്‍ക്ക് ഖുതുബുകളില്‍പെട്ട ഒരു സന്താനം പിറക്കുമെന്ന ദിവ്യദര്‍ശനമുണ്ടായി. താമസിയാതെ തനിക്ക് ആതിഥ്യമരുളിയ വളപട്ടണം ഖാളിയെ സമീപിച്ച് പ്രസ്തുത ദര്‍ശനത്തെക്കുറിച്ച് പറഞ്ഞു. വൈകാതെതന്നെ ഖാസി തന്റെ മകളെ അദ്ദേഹത്തിന് ഇണയാക്കി നല്‍കുകയും ഹിജ്‌റ പത്താം നൂറ്റാണ്ടില്‍ സുന്ദരിയായ ആ യുവതി ഗര്‍ഭം ചുമക്കുകയും വളരെ പവിത്രമായ സമയത്ത് ശൈഖ് അബ്ദ്ുല്‍ഖാദിര്‍ ജനിക്കുകയും ചെയ്തു. ജനനസമയത്ത് ആത്മീയമായ ഒരു യാത്രയിലായിരുന്നതിനാല്‍ സ്ഥലത്തില്ലായിരുന്നു പിതാവ് ശൈഖ് ഉസ്മാന്‍.
വളപട്ടണം ഉള്‍ക്കൊള്ളുന്ന സ്ഥലത്തെ അധിപനായിരുന്ന ചിറക്കല്‍ രാജാവിന്റെ കൊട്ടാരത്തില്‍ അക്കാലത്ത് നിപുണനായ ഒരു ജോത്സ്യനുണ്ടായിരുന്നു. വളപട്ടണത്ത് ഒരു കുട്ടി ജനിച്ചിട്ടുണ്ടെന്നും മുതിര്‍ന്നാല്‍ അത്യപൂര്‍വമായ അത്ഭുതങ്ങള്‍ കാണിക്കുകയും മഹോന്നതനായി ജീവിക്കുകയും ചെയ്യുന്ന ആളായി ആ കുട്ടി മാറുമെന്നും അദ്ദേഹമൊരിക്കല്‍ രാജാവിനോട് പറഞ്ഞു. കുട്ടിയെ സംരക്ഷിക്കുകയും പരിപാലിക്കുകയും ചെയ്താല്‍ രാജാവിന് നന്മയും അഭിവൃദ്ധിയും ഉണ്ടാകുമെന്നും അദ്ദേഹം കൂട്ടിച്ചേര്‍ത്തു. താമസിയാതെ രാജാവ് തന്റെ മന്ത്രിമാര്‍ക്കും ഉദ്യോഗസ്ഥര്‍ക്കുമൊപ്പം ജ്യോത്സ്യന്‍ പറഞ്ഞ സ്ഥലത്ത് പറഞ്ഞ അടയാളങ്ങള്‍ മനസ്സില്‍ കരുതി കുട്ടിയെ സന്ദര്‍ശിക്കാന്‍ പോയി.
കുട്ടിയെ കാണുകയും ബഹുമാനിക്കുകയും മെച്ചപ്പെട്ട സൗകര്യങ്ങള്‍ ലഭ്യമാക്കുകയും ചെയ്തു രാജാവ്. ആറുവയസ്സുവരെ രാജാവിന്റെ മേല്‍നോട്ടത്തിലാണ് ശൈഖ് അബ്ദുല്‍ഖാദിര്‍ സാനി(റ) വളര്‍ന്നത്. പരിപാലനത്തിനും ക്ഷേമസുഖങ്ങള്‍ക്കും വേണ്ടി പ്രത്യേക ആളുകളെ തന്നെ ഏര്‍പ്പാടാക്കുകയും ചെയ്തിരുന്നു ചിറക്കല്‍ രാജാവ്. മതപരമായ വിജ്ഞാനം ലഭ്യമാക്കാനുള്ള അക്കാലത്തെ മുന്തിയ സൗകര്യമുണ്ടായിരുന്നു അക്കൂട്ടത്തില്‍.
ഏഴ് വയസ്സുമുതല്‍ കൊട്ടാരത്തില്‍ തന്നെ രാജാവ് കുട്ടിയെ താമസിപ്പിച്ചു. കൊട്ടാരത്തില്‍ കഴിഞ്ഞ് പോരുന്ന സമയത്ത് പതിനാറാം വയസ്സിലാണ് ശൈഖിന്റെ ജീവിതത്തിലെ വഴിത്തിരിവിന് നിദാനമായ സംഭവം നടക്കുന്നത്.
നിങ്ങളുടെ മകന്‍ അബ്ദുല്‍ഖാദിര്‍ എവിടെയാണ് എന്നന്വേഷിച്ച് നാല് അപരിചിതര്‍ ശൈഖിന്റെ വീട്ടിലെത്തി. അവന്‍ ചിറക്കല്‍ രാജാവിന്റെ കൊട്ടാരത്തിലാണ് എന്ന് ഉമ്മ മറുപടിയും നല്‍കി. ഭക്ഷിക്കാനായി ഇവിടെ എന്തുണ്ട് എന്ന് ചോദിച്ച അവരോട് അബ്ദുല്‍ ഖാദിര്‍ വളര്‍ത്തുന്ന ആടല്ലാതെ മറ്റൊന്നുമില്ലെന്ന് മറുപടി പറഞ്ഞ് ഉമ്മ അപരചിരിതര്‍ക്ക് ആ ആടിനെ നല്‍കി. വൈകാതെതന്നെ അവര്‍ ആടിനെ അറുത്ത് വീട്ടുമുറ്റത്തുണ്ടായിരുന്ന പ്ലാവ് വെട്ടി വിറകുണ്ടാക്കി ഇറച്ചി വേവിച്ചു. തങ്ങളുടെ കൈവശമുണ്ടായിരുന്ന ഉറച്ച റൊട്ടിയോടൊപ്പം ആട്ടിറച്ചി ഭക്ഷിക്കുകയും ചെയ്തു. അല്‍പം റൊട്ടിയും ഇറച്ചിയും ഉമ്മയുടെ കയ്യില്‍ ഏല്‍പിച്ച് മകന്‍ വന്നാല്‍ ഇതവന് നല്‍കണമെന്ന് പറഞ്ഞ് അവര്‍ പോയി. പോയ ഉടനെത്തന്നെ അവരറുത്ത ആടും വെട്ടിയ പ്ലാവും പൂര്‍വ്വ സ്ഥിതിയിലായിക്കഴിഞ്ഞു. അല്‍പസമയം കഴിഞ്ഞ് വീട്ടിലെത്തിയ മകന്‍ അബ്ദുല്‍ഖാദിറിനോട് ഉമ്മ സംഭവിച്ചതെല്ലാം അതേപടി വിവരിച്ചു. ശേഷം അവര്‍ ഏല്‍പിച്ച ഭക്ഷണം മകന് നല്‍കി. ശൈഖ് അബ്ദുല്‍ഖാദര്‍ ഉമ്മ നല്‍കിയ ഭക്ഷണം വാങ്ങി അപരിചിതര്‍ പോയ വഴിക്ക് അവരുടെ കാല്‍പാടുകള്‍ പിന്തുടര്‍ന്ന് നടക്കാനാരംഭിച്ചു. ഉമ്മ നല്‍കിയ സൂചനകള്‍ മനസ്സിലാക്കി കര്‍ണാടകയിലെ ഭട്കലില്‍ അദ്ദേഹം ആ നാലുപേരെയും കണ്ടുമുട്ടി. ശൈഖ് അബ്ദുല്‍ഖാദറിനെ കണ്ടുമുട്ടിയ ഉടനെ അവരിലൊരാള്‍ അദ്ദേഹത്തോട് ഭക്ഷണമന്വേഷിച്ചു. തന്റെ പക്കലുള്ള ഭക്ഷണം അദ്ദേഹം അവര്‍ക്ക് മുന്നില്‍ വിളമ്പി. അവരില്‍ മഹ്മൂദുല്‍വബുഷാനി എന്നവര്‍ ഭക്ഷണത്തില്‍നിന്ന് ഒരുപിടി എടുത്ത് ശൈഖ് അബ്ദുല്‍ഖാദറിന്റെ വായയിലേക്ക് വച്ചുകൊടുത്തു. ശേഷം സുഹ്‌റവര്‍ദി ത്വരീഖത്തിന്റെ അനുമതിയും സ്ഥാനവസ്ത്രവും നല്‍കി. അദ്ദേഹത്തിന്റെ നന്മക്കും ഗുണത്തിനും വേണ്ടി അവര്‍ പ്രാര്‍ത്ഥിക്കുകയും ചെയ്തു. താന്‍ മരണപ്പെട്ടാല്‍ നീ വന്ന് എന്നെ കുളിപ്പിക്കണമെന്നും എന്റെ മേല്‍ ജനാസ നമസ്‌കരിക്കണമെന്നും ശൈഖ് അബ്ദുല്‍ഖാദറിനോട് വസിയ്യത്ത് ചെയ്ത് അവര്‍ യാത്രയായി.
താമസിയാതെ ഉമ്മയുടെ സമീപം മടങ്ങിയെത്തിയ അദ്ദേഹം പിന്നീട് കുറച്ച് നാളേക്ക് കൊട്ടാരത്തിലേക്കൊന്നും പോയില്ല. തന്റെ പിതാവിനെ പോലെ തന്നെ സ്ഥാനങ്ങള്‍ വലിച്ചെറിഞ്ഞ് മുഴുസമയ ആരാധനയിലായി അദ്ദേഹം കഴിച്ചുകൂട്ടി. എന്നാല്‍ അല്‍പദിവസമായി കൊട്ടാരത്തില്‍ ശൈഖിനെ കാണാന്‍ കഴിയാത്ത രാജാവ് അദ്ദേഹത്തിന്റെ അടുത്തേക്ക് ദൂതനെ അയച്ച് കാരണമന്വേഷിച്ചു. കൊട്ടാരത്തില്‍ സന്നിഹിതനായ ശൈഖ് ഞാനിനി ഇവിടേക്കില്ലെന്നും സ്രഷ്ടാവായ നാഥന്റെ പ്രീതി കാംക്ഷിച്ച് അവനിലേക്ക് മടങ്ങുകയാണെന്നും രാജാവിനെ അറിയിച്ചു. എന്താവശ്യമാണ് അങ്ങേക്ക് വേണ്ടതെന്ന് ശൈഖിനോടാരാഞ്ഞ രാജാവിനോട് സ്ഥിരമായി ആരാധിക്കാന്‍ നിങ്ങളുടെ അധികാരപരിധിയില്‍നിന്ന് ചെറിയ ഒരു പ്രദേശം പുറത്താക്കിത്തന്നാലും എന്നാണ് അവിടുന്ന് മറുപടി പറഞ്ഞത്. രാജാവ് അത്രയും സ്ഥലം തന്റെ അധികാര പരിധിയില്‍നിന്ന് പുറത്താക്കി വിളംബരം പുറപ്പെടുവിച്ചു. ആ സ്ഥലമാണ് പിന്നീട് പുറത്തീല്‍ എന്ന നാമത്തില്‍ അറിയപ്പെട്ടതെന്ന് ചരിത്രകാരന്മാര്‍ രേഖപ്പെടുത്തുന്നു. മഹാനവിടെ പള്ളി നിര്‍മിച്ച് സ്ഥിരതാമസമാക്കി. ക്രമേണ സുഹ്‌റവര്‍ദി ത്വരീഖത്തിന്റെ മലബാറിലെ കേന്ദ്രമായി പുറത്തീല്‍ മാറി. പുറത്തീലിലെ ജീവിതകാലത്ത് തന്നെയാണ് ശൈഖ് വിവാഹം കഴിക്കുന്നതും കമാലുദ്ദീന്‍ എന്ന മകന്‍ പിറക്കുന്നതും.
പരിശുദ്ധ മക്കയില്‍ ഹജ്ജിന് പോകാന്‍ ആഗ്രഹിച്ച ശൈഖിന്റെ ശിഷ്യന്‍ ഹസന്‍ മുഹമ്മദ് അനുവാദം ചോദിക്കാന്‍ അവിടുത്തെ സന്നിധിയിലെത്തി. അനുവാദം നല്‍കിയതൊടൊപ്പം നിങ്ങള്‍ മക്കയിലെത്തിയാല്‍ ശൈഖ് മുഹമ്മദ് അല്‍ബക്ക്‌രി എന്നവരെ കണ്ട് എന്റെ സലാം പറയണമെന്ന് അഭ്യര്‍ത്ഥിച്ചു. മക്കയിലെത്തിയ സമയത്ത് ശൈഖിന്റെ നിര്‍ദേശപ്രകാരം ശിഷ്യന്‍ മുഹമ്മദ് അല്‍ ബക് രിയെ അന്വേഷിക്കുകയും കണ്ടുമുട്ടുകയും ചെയ്തു. ദര്‍സ് നടത്തിക്കൊണ്ടിരിക്കുകയായിരുന്നു അദ്ദേഹമപ്പോള്‍. ശൈഖ് അബ്ദുല്‍ഖാദിര്‍ സാനി നിങ്ങള്‍ക്ക് സലാം പറഞ്ഞിരിക്കുന്നു എന്ന് പറഞ്ഞ് ഹസന്‍ മുഹമ്മദ് ശൈഖ് മുഹമ്മദ് അല്‍ബക്‌രിയോട് അസ്സലാമു അലൈകും എന്ന് പറഞ്ഞപ്പോള്‍ അദ്ദേഹം സലാം മടക്കിയില്ല. സദസ്സിലുള്ള ശിഷ്യന്മാരോട് നിങ്ങളാരെങ്കിലും അങ്ങനെ ഒരാളെ കേട്ടിട്ടുണ്ടോ എന്ന് ചോദിക്കുകയുണ്ടായി. അങ്ങനെ ഒരാളെ ഞങ്ങള്‍ക്ക് അറിയില്ല. ഞങ്ങള്‍ കേട്ടിട്ടുപോലുമില്ല എന്നവര്‍ പറഞ്ഞു. ശൈഖ് മുഹമ്മദ് അല്‍ ബക്‌രി അല്‍പ സമയം ചിന്താകുലനായി തലതാഴ്ത്തിയിരുന്നു. താമസിയാതെ വ അലൈകുമുസ്സലാം എന്ന് മൂന്നുപ്രാവശ്യം പറഞ്ഞതായി കേട്ടു. ഇതേക്കുറിച്ചന്വേഷിച്ചപ്പോള്‍ ശൈഖ് ബക്‌രി പറഞ്ഞത് ഇപ്രകാരമാണ്. ശൈഖ് അബ്ദുല്‍ഖാദര്‍ സാനി ഖുതുബുസ്സമാനാണ്. അദ്ദേഹം എന്റെ അടുക്കല്‍ വന്ന് സലാം ചൊല്ലിയപ്പോഴാണ് ഞാന്‍ സലാം മടക്കിയത്. ഫത്ഹുല്‍മുഈന്റെ രചയിതാവായ ശൈഖ് സൈനുദ്ദീന്‍ മഖ്ദൂം രണ്ടാമന്റെ ഗുരുനാഥന്മാരില്‍ പ്രമുഖനാണ് ശൈഖ് മുഹമ്മദ് അല്‍ബക്‌രി.
ഹിജ്‌റ വര്‍ഷം 983 ദുല്‍ഖഅദ് 16 വെള്ളിയാഴ്ച രാവിലെ നാഥന്റെ വിളിക്കുത്തരം നല്‍കി അവന്റെ സന്നിധിയില്‍ അണയുന്നത് വരെ ഉത്തമ ജീവിതം നയിച്ചും അനേകം പേര്‍ക്ക് വഴികാട്ടിയും ശൈഖ് അബ്ദുല്‍ഖാദിര്‍ സാനി തന്റെ ആയുസ്സിനെ സമ്പന്നമാക്കി.
സുല്‍ത്താനുല്‍ ആരിഫീന്‍ ശൈഖ് അബ്ദുല്‍ഖാദിര്‍ ജീലാനിക്കുശേഷം പ്രശസ്തനായ അബ്ദുല്‍ഖാദര്‍ ആയതിനാലാണ് അബ്ദുല്‍ഖാദിര്‍ രണ്ടാമന്‍ എന്നര്‍ത്ഥം വരുന്ന അബ്ദുല്‍ഖാദിര്‍ സാനി എന്ന പേരുവന്നതെന്നാണ് പ്രബലാഭിപ്രായം. ഇന്ത്യയിലെ ബഗ്ദാദ് എന്ന അപരനാമം പുറത്തീലിന് ലഭിച്ചതും അങ്ങനെയാവാം. ശൈഖിന്റെ അന്ത്യവിശ്രമസ്ഥാനത്തിനു സമീപത്തായി അവിടുത്തെ ശിഷ്യന്മാരിലും സമകാലികരിലും പെട്ട ഒട്ടേറെ പേരും അന്ത്യവിശ്രമം കൊള്ളുന്നു.
453 വര്‍ഷം മുമ്പ് ജീവിച്ച മഹാനവര്‍കളുടെ ജീവിതം മാതൃകാപരമായ ചിട്ടയോടെയുള്ളതായിരുന്നു. ശൈഖിന്റെ കാലത്ത് തുടങ്ങിയ വളാഇഫുകളും ഔറാദുകളും ഇന്നും പുറത്തീലില്‍ അതേപടി തുടര്‍ന്നുപോരുന്നു എന്നത് മഹാനുഭാവന്റെ ഓര്‍മകളെ എന്നും പുതുക്കാനുതകുന്നു. നിസ്‌കാരങ്ങളിലെ നിശ്ചിത സൂറത്തുകള്‍, സുബ്ഹിക്കുമുമ്പുള്ള പ്രത്യേക പ്രാര്‍ത്ഥന, സുബ്ഹി നമസ്‌കാരത്തിനു ശേഷം സൂര്യോദയം വരെ അകത്തെ പള്ളിയിലിരുന്ന് ചൊല്ലുന്ന ഔറാദുകളും കൂട്ടുപ്രാര്‍ത്ഥനയും, അസര്‍ നമസ്‌കാര ശേഷമുള്ള പ്രാര്‍ത്ഥന, വ്യാഴം, വെള്ളി, തിങ്കള്‍ രാവുകളില്‍ മഗ്‌രിബിനു ശേഷമുള്ള ദിക്‌റ് ഹല്‍ഖ, റമളാനില്‍ പാതിരാവിനു ശേഷം നടക്കുന്ന തറാവീഹ് നമസ്‌കാരം, ജുമുഅക്ക് ശേഷമുള്ള തൗബ എന്നിവ ഇവിടുത്തെ ചില പ്രത്യേകതകളാണ്.
പുറത്തീല്‍ ശൈഖിന്റെ സ്മരണയില്‍ added by Risala Weekly on September 27, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech